Džēreds Aizekmens

Džēreds Aizekmens (Jared Isaacman, dzimis ) ir ASV ebreju uzņēmējs, miljardieris, lidotājs, kosmonauts. Kopš 2025. gada 18. decembra viņš ir NASA administrators. Aizekmens ir veicis divus lidojumus kosmosā (Inspiration4 un Polaris Dawn).
Viņš ir dibinājis iznīcinātājlidmašīnu nodrošināšanas uzņēmumu apmācībām un manevriem Draken International un maksājumu apstrādes uzņēmumu Shift4 Payments. 2021. gada septembrī Aizekmena bagātība tika vērtēta aptuveni 2,4 miljardi ASV dolāru.

 Bērnība un izglītība 
Džēreds Aizekmens piedzima  Ņūdžersijas štata Vestfīldā, ebreju ģimenē. Viņam ir divi vecāki brāļi un māsa.
Aptuveni 1993. gadā ģimene pārcēlās uz Bērnardsas pilsētas pārvaldes rajonu.
14. gadu vecumā Džēreds Aizekmens ar draugu sāka datoru labošanas biznesu. 16. gadu vecumā kāds klients uzaicināja strādāt viņa uzņēmumā. Aizekmens pameta mācības vidusskolā un pieņēma piedāvājumu. Laika gaitā viņš nokārtoja pārbaudījumus un ieguva GED sertifikātu, kas ir līdzvērtīgs vidusskolas diplomam.

 Uzņēmēja darbība un lidotāja pieredze 
1999. gadā Aizekmens Pensilvānijā nodibināja mazumtirdzniecības maksājumu uzņēmumu United Bank Card (tas vēlāk tika pārdēvēts par Harbortouch, un kopš 2020. gada ir Shift4 Payments). 2020. gadā uzņēmums apstrādāja maksājumus aptuveni 200 miljardu ASV dolāru apjomā.

2004. gadā Džēreds Aizekmens sāka apmeklēt lidmašīnas pilota nodarbības. 2009. gada aprīlī viņš vieglā reaktīvajā lidmašīnā aplidoja zemeslodi 61 stundā 51 minūtē, pārspējot pasaules rekordu, kas bija 82 stundas. 2011. gadā viņš ieguva bakalaura grādu profesionālajā aeronautikā Embri-Ridla Aeronautikas universitātē. Viņš veica daudzus lidojumus ar militārajām reaktīvajām lidmašīnām.

2012. gadā Floridā Aizekmens nodibināja uzņēmumu Draken International, kas apmāca ASV bruņoto spēku pilotus. Uzņēmums ekspluatē vienu no pasaulē lielākajām privāto iznīcinātāju flotēm.

 Lidojumi kosmosā 
2021. gada februārī Aizekmens paziņoja, ka lidos kosmosā ar SpaceX kosmosa kuģi Crew Dragon misijā Inspiration4, lai savāktu ziedojumus 100 miljonu ASV dolāru apmērā Sv. Jūdas bērnu pētniecības slimnīcai Memfisā bērnu vēža izpētei. Viņš pilnībā apmaksāja lidojumu. Viena no apkalpes vietām tika izlozēta loterijā starp ziedotājiem slimnīcai. Otru vietu piešķīra tam, kurš nodrošināja projekta reklāmu sociālajos tīklos. Trešā vieta tika nodrošināta kādam no slimnīcas darbiniekiem.

Džēreda Aizekmena pirmais kosmiskais lidojums sākās 2021. gada 16. septembrī, esot kosmosa kuģa Inspiration4 komandierim. Kopā ar viņu kosmosā devās Šāna Proktore, Heili Arseno un Kristofers Sembroski. Šis bija pirmais orbitālais lidojums, kurā visi kosmosa kuģa apkalpes dalībnieki bija neprofesionāli kosmonauti. Nolaižamais aparāts uz Zemes atgriezās 18. septembrī, autonomā lidojumā pavadot nepilnas trīs dienas.

2024. gada septembrī Aizekmens veica otru lidojumu kosmosā ka kosmosa kuģa Polaris Dawn komandieris. Viņš veica iziešanu kosmosā.

Kosmisko lidojumu kopsavilkums:
 Kosmosa kuģis Starts Nolaišanās Apkalpes biedri Pozīcija Ilgums Piezīmes Inspiration4   Šāna ProktoreHeili ArsenoKristofers Sembroski Komandieris 2 d 23 h 3 min Autonoms lidojums Polaris Dawn   Skots PotītsSāra GillisaAnna Menona Komandieris 4 d 22 h 13 min Autonoms lidojums eliptiskā orbītā (1400 km) ar iziešanu kosmosā

 NASA administrators 
2024. gada 4. decembrī ievēlētais ASV prezidents Donalds Tramps par NASA administratoru izvirzīja Džēredu Aizekmenu. 2025. gada aprīlī notikušajā apstiprināšanas uzklausīšanā Aizekmens uzsvēra savu ārpusnieka statusu un uzņēmēja pieredzi, paziņojot par savu nodomu ievadīt aģentūrā "jaunu zinātnes un atklājumu zelta laikmetu". Viņam tika uzdoti jautājumi par viņa ciešajām saiknēm ar Īlonu Masku, SpaceX dibinātāju, vienu no NASA lielākajiem līgumslēdzējiem. 2025. gada 31. maijā Tramps, veicot vairākas darbības, kas ievadīja viņa konfliktu ar Masku, atsauca Aizekmana kandidatūru. Džēredu Aizekmenu atkārtoti izvirzīja 2025. gada 4. novembrī. Senāts apstiprināja viņu par NASA administratoru 2025. gada 17. decembrī, un nākamajā dienā viņš nodeva zvērestu.

 Atsauces 

 Ārējās saites 

 Jared Isaacman Forbes 
 Jared Isaacman bjtonline.com 
 Джаред Айзекман astronaut.ru 

|-

Kategorija:ASV astronauti
Kategorija:ASV uzņēmēji
Kategorija:ASV lidotāji
Kategorija:Kosmiskie tūristi